b'\n_START_ARTICLE_\nNormal (meteorologi)\n_START_PARAGRAPH_\nNormalen er innen meteorologi en gjennomsnittsverdi over en internasjonalt fastsatt periode p\xc3\xa5 30 \xc3\xa5r. Det er Verdens meteorologiorganisasjon (WMO) som fastsetter perioden._NEWLINE_Den f\xc3\xb8rste normalperioden var fra 1901 til 1930, den neste fra 1931 til 1960. I dag brukes perioden fra 1961 til 1990. Om en ikke endrer praksis, vil en fra 2021 g\xc3\xa5 over til \xc3\xa5 bruke normalperiode fra 1991 til 2020. I en del sammenhenger foretrekker en \xc3\xa5 bruke andre perioder for sammenlikning, f.eks fra 1971 til 2000. Dette kalles i blant normaler, men b\xc3\xb8r mer korrekt omtales som langtidsmiddel._NEWLINE_Tretti \xc3\xa5r er fastsatt som et kompromiss. P\xc3\xa5 den ene sida trenger man en lang periode som utjamner de naturlige svingningene i v\xc3\xa6ret. P\xc3\xa5 den andre sida er det mange steder vanskelig \xc3\xa5 opprettholde m\xc3\xa5linger over en sv\xc3\xa6rt lang periode p\xc3\xa5 samme sted og under noenlunde like forhold (homogenitet)._NEWLINE_Dersom en har homogene m\xc3\xa5linger et sted i heile normalperioden, kan en enkelt beregne normalverdien for de fleste v\xc3\xa6relementer. Om en har mangelfulle m\xc3\xa5linger, kan normalen interpoleres utfra m\xc3\xa5linger p\xc3\xa5 n\xc3\xa6rliggende steder og kunnskaper en har om klimaet. I den seinere tid har datateknologien gjort slike interpoleringer mye enklere, idet det \xe2\x80\x93 utfra de m\xc3\xa5leverdier en faktisk har \xe2\x80\x93 kan produseres finmaska nett (grid), som dekker mellomliggende omr\xc3\xa5der._NEWLINE_Normalbegrepet er ud\xc3\xb8deliggjort i Norge gjennom komikeren Leif Justers revymonolog \xc2\xabMot normalt\xc2\xbb fra 1954, skrevet av Fridtjof Granli.'